**Poročilo o javni obravnavi predloga Zakona o dodatku k pokojnini za izjemne dosežke na področju umetnosti (ZDPIDU)**

Ministrstvo za kulturo (v nadaljevanju: ministrstvo) je v postopku javne obravnave predloga Zakona o dodatku k pokojnini za izjemne dosežke na področju umetnosti (ZDPIDU), ki je potekala na portalu e-demokracija med 4. 3. in 3. 4. 2024, prejelo 74 odzivov s strani posameznikov, nevladnih organizacij, javnih zavodov, fakultet idr.

Splošni predlogi na predlog zakona:

* S strani nevladne organizacije je bil podan predlog glede dodajanja uveljavitve sorazmerne pokojnine v primerih kronificiranih zdravstvenih težav ustvarjalcev, kar ni predmet, ki bi ga urejal predlagani zakon, zato pripomba ni bila upoštevana.
* S strani nevladne organizacije je bilo podano mnenje, da ni primerno, da se za pridobitev pravice do dodatka upoštevajo zgolj nagrade. V predlogu zakona, ki ureja pridobivanje pravice do dodatka k pokojnini se upošteva načelo objektivne presoje ter zahtevo po izkazovanju izjemnosti na področju umetnosti, zato na podlagi pripombe besedilo predloga zakona ni bilo spremenjeno.
* S strani posameznika je bil podan predlog glede vključitve v razpravo orkestrske glasbenike preko sindikatov, predlog je bil upoštevan, saj so v javni obravnavi dobrodošle pripombe posameznikov, organizacij ali kolektivov.
* S strani nevladne organizacije je bil podan predlog glede poenotenja sektorjev znanosti, športa in kulture ter pobuda, da se pri dodeljevanju pravice do dodatka k pokojnini ne upoštevajo zgolj nacionalne nagrade, ki jih je na seznam nagrad uvrstilo ministrstvo. Pripomba v prvem delu ni bila upoštevana, saj so razlike med navedenimi sektorji prevelike, da bi lahko izjemne dosežke na njih precenjevali po istih merilih ali da bi se posameznikom, ki delujejo na treh tako različnih sektorjih na enak način dodeljevala pravica do dodatka k pokojnini. Drugi del predloga je bil deloma upoštevan, saj predlog zakona kot nagrade, ki so dokazila za izjemnost dosežkov predvideva tudi upoštevanje nagrad, ki se podeljujejo v tujini.

Na same člene zakona je prispelo 33 pripomb s strani posameznikov, nevladnih organizacij, stanovskih društev ali zvez in javnih zavodov, od tega 1 na 2. člen, 2 na 3. člen, 18 na 4. člen, 10 na 5. člen, 1 na 7. člen in 1 na 8. člen.

* S strani nevladne organizacije je bila podana pripomba glede 2. člena zakona, ki predvideva, da pravico do dodatka k pokojnini lahko uveljavljajo izključno državljani in državljanke Slovenije.
* S strani nevladne organizacije je bila podana pripomba glede 3. člena zakona, in sicer predlog, da ob vsakokratnih spremembah ali dopolnitvah Priloge I, ki jih predlog zakona predvideva na vsakih 5 let, ministrstvo od krovnih strokovnih organizacij pridobi predloge za spremembe/dopolnitve. Pripomba je upoštevana v predlogu spremembe Zakona o uresničevanju javnega interesa za kulturo – ZUJIK (pred kratkim se je končala javna obravnava predloga novele), ki predvideva redno sodelovanje Ministrstva za kulturo v dialogu z nevladnimi organizacijami, zato posebna navedba predlagane vsebine tem zakonu ni potrebna.
* S strani nevladnih organizacij in posameznikov smo prejeli predloge na 4. člen zakona, ki se osredotočajo predvsem na delež dodatka (v podanih pripombah so predlogi, da se 50 odstotkov zviša na 70 odstotkov). Pri pripombah na ta člen se pojavijo tudi naslednje pripombe: dodajanje kategorij, diskriminatornost, nagrada Prešernovega sklada se upošteva kot nagrada državnega pomena (50%), doda se seštevek vseh prejetih priznanj, Doda naj se poduk o višini pričakovane pokojnine. Podajamo utemeljitve, zakaj teh predlogo v ni bilo mogoče v celoti upoštevati:
* Višino pričakovane pokojnine je nemogoče natančno predvideti, saj se ta nenehno spreminja in je odvisna od specifičnih okoliščin vsakega posameznika oziroma posameznice. Več informacij o informativnem izračunu je na voljo na https://www.zpiz.si/cms/content2019/splosni-informativni-izracun-visine-pokojnine,
* Predlog zakona sicer temelji na podobnem zakonu s področja športa – Zakonu o dodatku k pokojnini za delo in izjemne dosežke na področju športa (ZDPIDŠ), vendar se področji športa in umetnosti razlikujeta v tem, da je umetnost izjemno razvejano področje, na katerem se podpodročja tudi prepletajo in nenehno na novo uveljavljajo, medtem ko je na področju športa mogoče zagotoviti večjo eksaktnost in objektivnost kriterijev za podeljevanje nagrad in priznanj. Z namenom, da bi bili do dodatka k pokojnini zaradi izjemnih dosežkov na področju umetnosti lahko upravičeni umetniki in umetnice s kar najširšega nabora umetniških področij, je bilo nujno delež dodatka znižati.
* S strani nevladnih organizacij in neformalne skupine posameznikov smo prejeli predloge na 5. člen zakona, ki se nanašajo na spremembo 8. alineje člena (hkrati se osma alineja prepiše pod deveto). Na te predloge podajamo pojasnila:
* Predlog zakona sicer temelji na podobnem zakonu s področja športa – ZDPIDŠ, vendar se področji športa in umetnosti razlikujeta v tem, da je na področju športa mogoče zagotoviti večjo eksaktnost in objektivnost kriterijev za podeljevanje nagrad in priznanj. Poleg tega je kariera večine športnic in športnikov izjemno kratka zaradi fizične zahtevnosti vrhunskega športa, medtem ko to velja zgolj za nekatere redke poklice v umetnosti. Kljub temu so bile na seznam nagrad v Prilogi I uvrščene nagrade številnih umetniških področij, da bi tako zagotovili možnost uveljavljanja pravice do dodatka k pokojnini zaradi izjemnih dosežkov na področju umetnosti vsem tistim posameznikom in posameznicam, ki so v svojem poklicu izkazali izjemnost.
* S strani nevladne organizacije smo prejeli pripombo na 7. člen zakona glede ponavljanja vsebine iz 5. člena. Pripomba zaradi zagotavljanja jasnosti zakona ni bila upoštevana.
* S strani nevladne organizacije smo prejeli predlog na 8. člen zakona, ki predlaga dodajanje zneska izračunanega deleža. Zaradi kompleksnosti izračuna vsakomesečnih zneskov, ki jih bo po uveljavitvi zakona posamezni upravičenec prejemal in nihanja le-teh glede na spremembe v višinah pokojnine ter drugih okoliščin, bi upoštevanje te pripombe pomenilo preveliko administrativno breme za ministrstvo za kulturo, zato pripomba ni bila upoštevana.

Na Prilogo I predloga zakona je prispelo 33 pripomb s strani posameznikov, nevladnih organizacij, stanovskih društev ali zvez in javnih zavodov

* Predlogi, ki se nanašajo na Prilogo I – seznam nagrad, ki se upošteva za prejetje dodatka k pokojnini za izjemne dosežke na področju umetnosti, so bili vezani na različne nagrade, ki jih v predlogu zakona, poslanem v javno obravnavo, ni bilo.
* Nagrade, navedene v Prilogi I, so bile na seznam uvrščene glede na naslednje smernice:

1. Za nagrado lahko kandidira oziroma je nominiran državljan Slovenije, ne glede na kraj prebivališča ali članstvo v nevladni organizaciji;
2. Nagrada se podeljuje za življenjsko delo ali na tistih umetniških področjih, kjer nagrade za življenjsko delo ne obstajajo, za dosežek, ki po obsegu ali pomenu za umetniško področje izstopa primerljivo z večletnim opusom, izjemnim doprinosom k razvoju področja ipd.;
3. Nagrado podeljuje nacionalna inštitucija, nacionalno stanovsko društvo ali zveza ali drug podeljevalec, ki ima transparentno in javno dostopen statut oziroma pravilnik podeljevanja nagrade;
4. Nagrada ima vsaj 10-letno tradicijo podeljevanja;
5. Za posamezno umetniško področje oziroma podpodročje se praviloma upošteva zgolj ena nagrada;
6. Seznam nagrad Ministrstvo za kulturo revidira in spreminja vsakih pet let.

* V Prilogo I smo zaradi zagotavljanja jasnosti interpretacije zakona dodali tudi nagrade, ki so navedene že v samem besedilu zakona, in sicer v 4. členu:

1. Prešernova nagrada za življenjsko delo na področju umetnosti (ki jo od leta 1947 podeljuje Upravni odbor Prešernovega sklada);
2. nagrada Prešernovega sklada za vrhunske umetniške dosežke, ki so bili javnosti predstavljeni v zadnjih treh letih (ki jo od leta 1962 podeljuje Upravni odbor Prešernovega sklada);
3. odlikovanja na podlagi Zakona o odlikovanjih Republike Slovenije (Uradni list RS, št. 69/04 – uradno prečiščeno besedilo), pri katerih je iz utemeljitve razvidno, da so bila prejemnikom podeljena za delo na področju umetnosti (ki jih podeljuje predsednik ali predsednica republike v skladu z Zakonom o odlikovanjih Republike Slovenije).

* Glede na zgornje smernice smo pregledali vse prispele predloge nagrad, in v Prilogo I uvrstili še naslednje dodatne nagrade:
* Klemenčičevo nagrado (ki jo od leta 2009 za življenjsko delo na področju lutkarstva in lutkovne umetnosti podeljuje upravni odbor društva Unima Slovenija);
* nagrado Hinka Smrekarja za življenjsko delo (ki jo od leta 1993 za umetniške dosežke na področju ilustracije podeljujeta Zveza društev slovenskih likovnih umetnikov in Slovenski bienale ilustracije);
* veliko Borštnikovo nagrado za najboljšo predstavo (ki jo od leta 1970 gledališkim umetnikom podeljuje Festival Borštnikovo srečanje ali njegovi pravni predhodniki);
* Lipovškovo nagrado (ki jo Društvo slovenskih skladateljev od leta 2013 podeljuje glasbenim izvajalcem za izjemno predanost slovenski glasbi, zlasti sodobni glasbi).